Meddelelse om indledning af en fornyet undersøgelse af antidumpingforanstaltninger vedrørende importen af peroxodisulfater med oprindelse i Folkerepublikken Kina

(2000/C 366/03)

Efter offentliggørelse af meddelelsen om snarligt udløb af gyldigheden(1) af de gældende antidumpingforanstaltninger vedrørende import af peroxodisulfater med oprindelse i Folkerepublikken Kina (i det følgende benævnt "det pågældende land"), har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2) (i det følgende benævnt "grundforordningen").

1. Anmodning om undersøgelse

Anmodningen blev fremsat den 20. september 2000 af Det Europæiske Råd for den Kemiske Industri - CEFIC (i det følgende benævnt "klageren") på vegne af producenter, der repræsenterer Fællesskabets samlede produktion af peroxodisulfater.

2. Vare

Den pågældende vare er peroxodisulfater med oprindelse i Folkerepublikken Kina (i det følgende benævnt "den pågældende vare"), som på nuværende tidspunkt hidrører under KN-kode ex 2833 40 00 (TARIC 2833 40 00 10). KN-koden oplyses kun til orientering.

3. Nuværende foranstaltninger

De foranstaltninger, der gælder i øjeblikket, er endelig antidumpingtold indført ved Rådets forordning (EF) nr. 2961/95(3).

4. Begrundelse for den fornyede undersøgelse

Anmodningen begrundes med, at udløbet af foranstaltningerne sandsynligvis vil føre til fortsat eller fornyet dumping og skade for erhvervsgrenen i Fællesskabet.

Klageren påstår, at eksport fra Folkerepublikken Kina til Fællesskabet fortsat finder sted med betydelige dumpingmargener.

I overensstemmelse med artikel 2, stk. 7, i grundforordningen fastsætter klageren den normale værdi for Folkerepublikken Kina på grundlag af prisen i et tilsvarende land med markedsøkonomi, som er angivet i stk. 5.1, litra c), i denne meddelse. Påstanden om, at der fortsat finder dumping sted, er baseret på en sammenligning mellem den normale værdi, fastsat som beskrevet ovenfor, og de kinesiske eksportpriser for den pågældende vare ved salg til Fællesskabet. På dette grundlag er de beregnede dumpingmargener betydelige.

Klageren hævder desuden, at omstændighederne for eksportørerne eller markedsvilkårene har en sådan karakter, at de giver anledning til at formode, at der vil finde yderligere skadevoldende subsidiering sted. Klageren fremlægger bevis for, at såfremt foranstaltningerne udløber, vil det nuværende importniveau for den pågældende vare formodentlig stige på grund af uudnyttet kapacitet i det pågældende land.

Det påstås også, at såfremt foranstaltningen udløber, vil importen af den pågældende vare formodentlig stige på grund af de foranstaltninger, der gælder for de traditionelle markeder uden for EU (f.eks. USA).

Derudover hævder klageren, at såfremt der igen importeres betydelige mængder til dumpingpriser fra det pågældende land, vil det være til skade for erhvervsgrenen i Fællesskabet.

5. Procedure

Kommissionen har efter høring af Det Rådgivende Udvalg fastslået, at der foreligger tilstrækkelig dokumentation til at begrunde indledningen af en fornyet undersøgelse, og den vil derfor blive iværksat i overensstemmelse med artikel 11, stk. 2, i grundforordningen.

5.1. Procedure for konstatering af dumping og skade

Undersøgelsen skal vise, om foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade.

a) Spørgeskemaer

For at indhente de oplysninger, som Kommissionen anser for nødvendige for undersøgelsen, vil den udsende spørgeskemaer til erhvervsgrenen i Fællesskabet og alle producentsammenslutninger i Fællesskabet, til kendte eksportører/producenter i Folkerepublikken Kina og sammenslutninger af eksportører/producenter, til kendte importører og alle de sammenslutninger af importører, som er nævnt i klagen, samt til myndighederne i det pågældende eksportland.

Interesserede parter bør under alle omstændigheder kontakte Kommissionen hurtigst muligt pr. fax og om nødvendigt rekvirere et spørgeskema inden for fristen i stk. 6, litra a), nummer i), da fristen i stk. 6, litra a), nummer ii), i denne meddelelse gælder alle interesserede parter.

b) Indhentning af oplysninger og afholdelse af høringer

Interesserede parter opfordres hermed til at tilkendegive deres mening, afgive andre oplysninger end besvarelser af spørgeskemaer og fremlægge yderligere dokumentation. Oplysninger og yderligere dokumentation skal være Kommissionen i hænde inden for den frist, der er fastsat i stk. 6, litra a), nummer ii), i denne meddelelse.

Kommissionen kan endvidere høre interesserede parter, forudsat at de fremsætter en skriftlig anmodning herom og godtgør, at der er særlige grunde til, at de bør høres. Anmodningen skal være fremsat inden for den frist, der er fastsat i stk. 6, litra a), nummer iii).

c) Valg af et tredjeland med markedsøkonomi

I den tidligere undersøgelse blev Japan anset for at være et passende referenceland med markedsøkonomi i forbindelse med fastsættelsen af den normale værdi i Folkerepublikken Kina. Kommissionen overvejer at bruge Japan som referenceland igen. Interesserede parter opfordres hermed til at fremsætte eventuelle bemærkninger til dette valg inden for den frist, der er angivet i stk. 6, litra b), i denne meddelelse.

5.2. Procedure for vurdering af Fællesskabets interesser

I overensstemmelse med artikel 21 i grundforordningen vil der, hvis påstandene om dumping og skade som følge deraf dokumenteres, blive truffet en afgørelse om, hvorvidt det vil være i Fællesskabets interesse at træffe antidumpingforanstaltninger. Af denne årsag kan erhvervsgrenen i Fællesskabet, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses stk. 6, litra a), nummer ii), hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes af faktuelle oplysninger.

6. Frister

a) Generelle frister

i) For anmodning om et spørgeskema

Interesserede parter bør anmode om et spørgeskema så hurtigt som muligt og senest 20 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og andre oplysninger

Medmindre andet er angivet, skal interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist for valg af land med markedsøkonomi

Parter i undersøgelsen kan fremsætte bemærkninger til det hensigtsmæssige ved valget af Japan, der som nævnt i denne meddelelses stk. 5.1, litra c), anses for at være et passende valg af land med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest 10 dage efter offentliggørelsen af denne meddelelse i De Europæiske Fællesskabers Tidende.

7. Skriftlige bemærkninger, besvarelser af spørgeskemaer og korrespondance

Bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse og telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 167 af 16.6.2000.

(2) EFT L 56 af 6.3.1996, s. 1, senest ændret ved Rådets forordning (EF) nr. 2238/2000 (EFT L 257 af 11.10.2000, s. 2).

(3) EFT L 308 af 21.12.1995.